Sakeman en nog 3 steel glo R8 m. se treinspore | Netwerk24
Deur Susan Cilliers 04 Junie 2020 12:37
Kapt. Tlangelani Rikhotso, woordvoerder van die Valke in die provinsie, sê Gerhardus Janse Van Vuuren (42), sy broer, Christiaan (35), Ellton Mostert (40) en Mario Mulanga (40), is vasgetrek nadat die polisie ’n wenk gekry het.
“Die diefstal van treinspore is in Julie 2018 in die Orkney-omgewing aangemeld. Die polisie het onlangs inligting opgevolg en is na (Gerhardus) Janse van Vuuren se skrootmetaalonderneming in Stilfontein. Toe die perseel deursoek is, is treinspore wat meer as 130 000 kg weeg, glo daar gevind. Beslag is daarop gelê vir verdere ondersoek.”
Die vier mans is nie in hegtenis geneem nie, maar gedagvaar om Woensdag (3 Junie) in die landdroshof in Stilfontein te verskyn. “In so ’n geval is daar ook nie ’n borgtogverhoor nie, maar as hulle versuim om te verskyn, sal hulle in hegtenis geneem word,” sê Rikhotso.
Die mans word van die beskadiging van noodsaaklike infrastruktuur en diefstal van ysterhoudende metaal aangekla. Die saak is intussen tot 1 Julie uitgestel, wanneer hulle in die streekshof in Klerksdorp moet verskyn, sê Rikhotso.
Meer oor: Stilfontein | Noordwes | Diefstal
Amsa loof besluit oor SA staal vir treinspore
Taxistaking: Metrorail skort dienste op